31995D0467
L 268/29
JURNALUL OFÍCIAL AL UNIUNII EUROPENE
DECIZIA COMISIEI
din 24 octombrie 1995
de punere în aplicare a articolului 20 alineatul (2) din Directiva 89/106/CEE a Consiliului privind produsele pentru construcții
(Text cu relevanță pentru SEE)
(95/467/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/106/CEE a Consiliului din 21 decembrie 1988 privind apropierea actelor cu putere de lege și a actelor administrative ale statelor membre referitoare la produsele pentru construcții (1), astfel cum a fost modificată prin Directiva 93/68/EEC (2), în special articolul 13,
întrucât articolul 13 alineatul (3) din Directiva 89/106/CEE prevede două proceduri diferite de atestare a conformității unui produs; întrucât, în temeiul articolului 13 alineatul (4), Comisia trebuie, după consultarea Comitetului permanent pentru construcții, să precizeze procedura aleasă în sensul articolului 13 alineatul (3) pentru un anumit produs sau o anumită categorie de produse;
întrucât, conform criteriilor stabilite la articolul 13 alineatul (4), trebuie să se precizeze procedura aleasă dintre cele două;
întrucât, în temeiul articolului 13 alineatul (4), Comisia trebuie să aleagă între cele două proceduri „procedura cea mai puțin oneroasă, dar sigură”; aceasta înseamnă că este necesar să decidă dacă, pentru un anumit produs sau o anumită categorie de produse, existența unui sistem de control al proceselor de producție din fabrică sub responsabilitatea producătorului este o condiție necesară și suficientă pentru atestarea conformității sau dacă, pentru respectarea criteriilor stabilite la articolul 13 alineatul (4), este necesară intervenția unui organism de certificare desemnat;
întrucât, în temeiul articolului 13 alineatul (4), este necesar să se indice procedura astfel stabilită în mandate și specificațiile tehnice; întrucât, prin urmare, este de dorit să se definească noțiunea de produse sau categorie de produse, utilizată în mandate și specificații tehnice;
întrucât descrierea detaliată a celor două proceduri de la articolul 13 alineatul (3) este prezentată în anexa III la Directiva 89/106/CEE; întrucât este necesară specificarea clară a metodele de aplicare a celor două proceduri, cu trimitere la anexa III, pentru fiecare produs sau categorie de produse, deoarece anexa III acordă prioritate anumitor sisteme;
întrucât procedura menționată la articolul 13 alineatul (3) litera (a) corespunde sistemelor stabilite la anexa III punctul 2 subpunctul (ii) prima variantă, fără supraveghere permanentă, și variantele a doua și a treia și procedura menționată la articolul 13 alineatul (3) litera (b) corespunde sistemelor stabilite la anexa III punctul 2 subpunctul (i) și în anexa III punctul 2 subpunctul (ii) prima variantă, cu supraveghere permanentă;
întrucât, Comitetul permanent pentru construcții a emis, în urma consultării, conform articolului 13 și conform dispozițiilor de la articolul 20, un aviz favorabil la data de 27 septembrie 1995,
ADOPTĂ PREZENTA DECIZIE:
Articolul 1
Conformitatea produselor și categoriilor de produse stabilite la anexa I se certifică printr-o procedură în care doar producătorul este răspunzător pentru un sistem de control al proceselor de producție din fabrică, care să asigure conformitatea produsului cu specificațiile tehnice relevante.
Articolul 2
Conformitatea produselor stabilite în anexa II se certifică printr-o procedură în care, în afară de sistemul de control al proceselor de producție din fabrică, operat de producător, în evaluarea și supravegherea controlului proceselor de producție sau a produsului însuși, este implicat un organism de certificare desemnat.
Articolul 3
Procedura pentru atestarea conformității, prezentată în anexa III, se include în mandatele pentru standardele armonizate.
Articolul 4
Prezenta decizie se adresează statelor membre.
Adoptată la Bruxelles, 24 octombrie 1995.